Badmintonafdelingen I Bjergby Mygdal IF er blevet kåret som årets badmintonklub i Danmark. Det skete på et arrangement lørdag i Kolding. - Vi er så glade og stolte – det giver energi og lyst til det videre arbejde, lyder det fra klubbens formand, Martin Thomsen. Det er ikke den første hæder, som klubben løber med i år. 17. april fik klubben overrakt prisen som Årets Klub i Nordjylland. - Det var en stor bedrift. En festdag i klubbens historie, lyder det. Men så kom beskeden fra DGI Nordjylland, at Bjergby Mygdal IF var nomineret blandt syv klubber i hele landet til at blive Årets badmintonklub i Danmark. Med i opløbet var Fredensborg Badminton, Vejle Badmintonklub, Københavns Badminton Klub, Tarup Paarup Idrætsforening Badminton, Badmintonklubben Blans-Sundeved, Knudsker Badmintonklub. Men det var altså i sidste ende, Bjergby Mygdal IF der kunne løbe med titlen. - Det sammenhold og den energi og glæde som skabes i fællesskabet i afdelingen, det er båret og skabt af alle de frivilliges arbejde og af trænerne i skøn forening. En afdeling vi er super stolte af – en afdeling det er rart at være en del af, lyder det fra formanden.

Opsummering:
Bjergby Mygdal IF er først kåret til Årets Badmintonklub i Nordjylland og nu også til Årets Badmintonklub i Danmark.